**Kúpna zmluva**

uzavretá v zmysle ustanovenia § 409 a nasl. Obchodného zákonníka č. 513/1991 Zb. a ustanovenia § 3 odst. 2 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“), medzi týmito zmluvnými stranami :

**Článok I.**

**Zmluvné strany**

1. Kupujúci

|  |  |
| --- | --- |
| **Obchodné meno:** | Gymnázium, Ul. 1. mája 905, Púchov |
| Sídlo: | Ul. 1. mája 905, 020 15 Púchov |
| Štatutárny zástupca: | PaedDr. Miroslav Kubičár |
| Bankové spojenie: | Štátna pokladnica |
| IBAN: | SK23 8180 0000 0070 0050 4702 |
| IČO: | 00160768 |
| DIČ: | 2020993161 |
| Osoba oprávnená konať vo veciach technických: | Ing. Mária Jakubeková, Mgr. Mária Pastorková |
| Tel.: | 0042/4631461, 4631032 |
| e-mail: | jakubekova@gymnazium-pu.sk |
| (ďalej len "kupujúci") |  |

* 1. Predávajúci

|  |  |
| --- | --- |
| **Obchodné meno:** |  |
| Sídlo: |  |
| Štatutárny zástupca:  |  |
| Bankové spojenie: |  |
| IBAN: |  |
| IČO:  |  |
| DIČ: |  |
| IČ DPH: |  |
| Reg. č. z Obchodného registra  |  |
| Osoba oprávnená konať vo veciach technických: |  |
| Tel.:  |  |
| e-mail: |  |
| (ďalej len "predávajúci") |  |

uzatvárajú podľa § 409 a nasl. zákona č. 513/1991 Zb. Obchodného zákonníka v platnom znení na základe výsledkov verejného obstarávania vyhláseného kupujúcim podľa zákona 343/2015 Z. z. o verejnom obstarávaní a o zmene a doplnení niektorých zákonov v platnom znení túto Kúpnu zmluvu (ďalej len „Zmluva“ ) za nasledovných podmienok.

**Článok II**

**Predmet zmluvy**

2.1 Predmetom tejto zmluvy je úprava dodacích, platobných, fakturačných a ďalších obchodných podmienok, za ktorých sa predávajúci zaväzuje dodať kupujúcemu tovar uvedený v špecifikácii Príloha č. 1. Predmet zmluvy sa obstaráva v rámci projektu SCINET D204, kód projektu: 304011D204.

2.2 Predávajúci sa zaväzuje tovar dodať kupujúcemu na miesto plnenia a previesť na neho vlastnícke právo k tovaru a kupujúci sa zaväzuje tento tovar od predávajúceho prevziať a zaplatiť zaň dohodnutú kúpnu cenu. Súčasťou dodávky tovaru sú aj služby spojené s jeho dopravou na miesto určenia, montážou, uvedením do prevádzky a praktickou inštruktážou k ovládaniu predmetu zmluvy v rozsahu 8 hodín v slovenskom jazyku.

2.3 Predávajúci prehlasuje a zodpovedá za to, že tovar je v jeho vlastníctve, je oprávnený ho predať a že tovar nie je zaťažený právom tretích osôb alebo inými právnymi povinnosťami.

**Článok III.**

**Miesto a čas plnenia**

 3.1 Miestom plnenia je sídlo kupujúceho.

 3.2 Predpokladaný termín dodania predmetu zmluvy podľa čl. II. tejto zmluvy: najneskôr do 31. 1. 2020 vrátane montáže a zaškolenia u kupujúceho vrátane dokumentácie.

 3.3 Zmluvné strany sa dohodli, že predávajúci nie je v omeškaní po dobu, po ktorú nemohol plniť svoju povinnosť, súvisiacu s realizáciou predmetu plnenia tejto zmluvy, následkom okolností, vzniknutých na strane kupujúceho.

 3.4 Predávajúci je povinný do 3 dní písomne informovať kupujúceho o vzniku akejkoľvek udalosti, ktorá má vplyv na plnenie zmluvy.

 3.5 Záväzok bude splnený prevzatím tovaru kupujúcim po jeho inštalácii a uvedení do prevádzky, o čom bude medzi predávajúcim a kupujúcim spísaný odovzdávací a preberací protokol predložený predávajúcim a podpísaný oboma zmluvnými stranami. Súčasťou protokolu budú aj relevantné certifikáty a technické správy.

 3.6 Predmet zmluvy môže byť dodaný najviac v dvoch dodávkach. Po dodaní časti predmetu zmluvy bude, na základe protokolárneho odovzdania a prevzatia, predávajúcim vykonaná čiastočná fakturácia osobitne za časť predmetu zmluvy financovanú z kapitálových výdavkov a osobitne za časť predmetu zmluvy (príslušenstvo) financovanú z bežných výdavkov.

**Článok IV.**

**Kúpna cena**

4.1 Kúpna cena v celom rozsahu podľa článku II. tejto zmluvy je v súlade so zákonom NR SR č. 18/1996 Z .z. o cenách v znení neskorších predpisov. Dohodnutá kúpna cena je konečná a je možné ju meniť len v prípade závažných nepredvídateľných okolností v súlade s príslušnými právnymi predpismi formou písomného dodatku k tejto zmluve.

|  |  |  |  |  |
| --- | --- | --- | --- | --- |
| **Predmet zmluvy** | **Cena v eur bez DPH** | **DPH**  | **Cena v eur s DPH**  | **Cena v eur neplatca DPH** |
| *„*Zvyšovanie exaktných, prírodovedných a technických kompetencií študentov stredných a vysokých škôl na slovensko-českom pomedzí“ – komplexný observačno-vývojový astronomický systém a príslušenstvo podľa Prílohy č. 1 tejto zmluvy. |  |  |  |  |

4.2. Špecifikácia technických parametrov súčastí predmetu zmluvy a ich cien je uvedená v Prílohe č. 1 tejto zmluvy.

**Článok V.**

**Platobné podmienky**

5.1 Cena podľa čl. IV. bude fakturovaná po protokolárnom odovzdaní a prevzatí častí predmetu zmluvy a podľa zdrojov financovania. Splatnosť vystavenej faktúry je 30 dní odo dňa doručenia kupujúcemu. Úhrada predmetu plnenia bude realizovaná bezhotovostným spôsobom. Neoddeliteľnou súčasťou faktúry bude dodací list a preberací a odovzdávací protokol.

5.2 Faktúra vystavená predávajúcim musí obsahovať všetky náležitosti daňového dokladu v súlade s platnou právnou úpravou SR. Faktúra musí obsahovať presný názov predmetu zákazky. Faktúra bude doručená kupujúcemu v 4 (štyroch) originálnych vyhotoveniach.

 V prípade, že daňový doklad nebude obsahovať tieto náležitosti, kupujúci má právo vrátiť ho na doplnenie a prepracovanie. V takomto prípade sa preruší lehota splatnosti a nová lehota splatnosti pre kupujúceho začne plynúť doručením dokladu kupujúcemu.

5.3 Kupujúci neposkytne zálohové platby k dodaniu predmetu zmluvy.

**Článok VI.**

**Povinnosti predávajúceho a kupujúceho**

6.1 Predávajúci je povinný dodať predmet plnenia v dohodnutom rozsahu, kvalite, v požadovaných technických parametroch, v bezchybnom stave, v dohodnutom termíne a cene.

6.2 Predávajúci sa zaväzuje súčasne s odovzdaním predmetu zmluvy odovzdať kupujúcemu aj všetky doklady, ktoré sa na predmet zmluvy vzťahujú, t. j. dokumentáciu k zariadeniu, certifikáty.

6.3 Kupujúci je povinný protokolárne prevziať predmet plnenia a uhradiť predávajúcemu dohodnutú kúpnu cenu spôsobom a v termíne špecifikovanom v čl. V tejto zmluvy.

6.4 Kupujúci je povinný bez zbytočného odkladu informovať predávajúceho o vadách, ktoré sú zjavné v čase dodania tovaru, vyhotoviť záznam z uvedeného a odovzdať ho predávajúcemu.

6.5 Predávajúci je povinný v dostatočnom časovom predstihu, najmenej však sedem pracovných dní vopred, písomne oznámiť kupujúcemu pripravenosť dodať predmet plnenia.

**Článok VII.**

**Zodpovednosť za vady a záruky**

7.1 Predávajúci zodpovedá za to, že predmet zmluvy má v dobe prevzatia zmluvne dohodnuté vlastnosti, že zodpovedá technickým normám a predpisom SR, a že nemá chyby, ktoré by rušili, alebo znižovali hodnotu alebo schopnosť jeho používania k zvyčajným alebo v zmluve predpokladaným účelom.

7.2 Predávajúci zodpovedá za vady zo záruky predmetu zmluvy po dobu minimálne 24 mesiacov od protokolárneho prevzatia predmetu zmluvy kupujúcim. Predávajúci je povinný počas záručnej doby poskytovať bežné servisné služby štandardne vykonávané v záručnej dobe.

7.3 Zjavné vady predmetu plnenia je kupujúci povinný reklamovať pri jeho preberaní. Kupujúci je oprávnený odmietnuť prevzatie zariadenia, ktoré nie je plne funkčné, je zjavne poškodené alebo je nekompletné. Dôvody odmietnutia je nutné uviesť v odovzdávacom a preberacom protokole.

7.4 V rámci záručnej doby je predávajúci povinný prípadné vady tovaru bezplatne odstrániť.

 Všetky náklady súvisiace s odstránením vád počas záručnej doby znáša predávajúci.

7.5 Predávajúci sa zaväzuje začať s odstraňovaním prípadných vád predmetu zmluvy reklamovaných kupujúcim do 5 dní odo dňa obdržania reklamácie, ak nedôjde k obojstranne podpísanej dohode o inom termíne.

7.6 Záručná doba neplynie po dobu, po ktorú kupujúci nemohol užívať tovar pre jeho vady,

 za ktoré zodpovedá predávajúci.

7.7 Kupujúci je povinný umožniť predávajúcemu prístup do priestorov, kde sa majú záručné

 vady odstraňovať.

 7.8 V prípade, že predávajúci nesplní svoju povinnosť odstrániť vady riadne a včas, je kupujúci oprávnený zabezpečiť odstránenie vady treťou osobou na náklady predávajúceho.

7.9 Predávajúci zodpovedá za vady, ktoré má predmet zmluvy v okamihu prevodu na kupujúceho a v rozsahu záručných podmienok za vady, ktoré sa na tovare vyskytnú v záručnej dobe. Ak nestanoví táto zmluva inak, riadi sa zodpovednosť predávajúceho za vady príslušnými ustanoveniami Obchodného zákonníka v platnom znení.

7.10 Ak predávajúci písomne oznámi kupujúcemu, že vadu nie je možné odstrániť, ale predmet plnenia je možné naďalej riadne užívať, je kupujúci ďalej oprávnený požadovať dodanie náhradného predmetu plnenia v rovnakej kvalite s rovnakými parametrami.

7.11 Ak predávajúci neodstráni vady predmetu zmluvy ani v primeranej lehote a vada je takého charakteru, že predmet plnenia nie je možné užívať, je kupujúci oprávnený požadovať dodanie náhradného predmetu plnenia v rovnakej kvalite s rovnakými parametrami.

**Článok VIII.**

**Zmluvné pokuty a sankcie**

8.1 V prípade, že predávajúci nedodá predmet zmluvy v dohodnutom termíne a mieste v zmysle tejto zmluvy, kupujúci má právo na zmluvnú pokutu vo výške 0,2 % z celkovej ceny nedodaného predmetu plnenia za každý deň omeškania.

8.2 V prípade, že je kupujúci v omeškaní s úhradou faktúry, predávajúci má právo na úroky z omeškania v zákonnej výške.

8.3 Právo na náhradu škody nie je vznikom alebo uplatnením nároku na zmluvnú pokutu podľa tohto článku dotknuté. Predávajúci sa zaväzuje uhradiť kupujúcemu prípadnú škodu, ak škoda vznikne v súvislosti s jeho činnosťou resp. nečinnosťou v rámci plnenia tejto zmluvy, resp. jej neplnenia.

8.4 Zaplatenie zmluvnej pokuty nezbavuje predávajúceho povinnosti dodať tovar podľa tejto zmluvy.

**Článok IX.**

**Náhrada škody, právne vzťahy a dôsledky neplnenia zmluvy, vyššia moc**

 9.1 Každá zo zmluvných strán má nárok na náhradu škody, vzniknutej v dôsledku porušenia záväzku druhou zmluvnou stranou, a to v zmysle § 373 a nasl. Obchodného zákonníka v platnom znení. Jej výška bude vzájomne prerokovaná.

 9.2 V prípade výskytu vyššej moci (živelné pohromy, zemetrasenie, vojna) nie je neplnenie predmetu zmluvy sankcionované a po dobu trvania vyššej moci neplynie plnenie predmetu zmluvy.

**Článok X.**

**Odstúpenie od zmluvy**

10.1 Od zmluvy možno odstúpiť v prípadoch, ktoré stanovuje Zmluva a § 344 a nasl. Obchodného zákonníka v platnom znení.

10.2 Odstúpenie od zmluvy musí byť druhej zmluvnej strane doručené písomne.

10.3 Kupujúci je oprávnený odstúpiť od zmluvy v prípade podstatného porušenia Zmluvy zo strany predávajúceho, za čo sa považujú najmä tieto skutočnosti:

* predávajúci nedodá predmet zmluvy v zmluvne stanovenom termíne a bez vážneho dôvodu;
* ak kúpna cena bude fakturovaná v rozpore s cenou dohodnutou v tejto zmluve;
* predávajúci dodá kupujúcemu predmet zmluvy iných parametrov, ako dohodnuté v tejto zmluve.

10.4Kupujúci je oprávnený odstúpiť od zmluvy v náväznosti na doručenie výsledku správy z kontroly verejného obstarávania, ktorou poskytovateľ finančných prostriedkov neschválil predmetné verejné obstarávanie.

**Článok XI.**

**Spoločné a záverečné ustanovenia**

11.1 Táto zmluva sa riadi právnym poriadkom Slovenskej republiky. Práva a povinnosti zmluvných strán vyplývajúcich z tejto zmluvy sa riadia ustanoveniami tejto zmluvy. Práva a povinnosti zmluvných strán touto zmluvou neupravené sa riadia ustanoveniami Obchodného zákonníka a podporne ustanoveniami Občianskeho zákonníka v znení ich zmien a doplnkov.

11.2 Všetky spory, vyplývajúce z plnenia tejto zmluvy, budú zmluvné strany riešiť predovšetkým dohodou a vzájomným rokovaním.  V prípade, ak k  dohode nedôjde, bude spor predložený k rozhodnutiu slovenského súdu v zmysle príslušných ustanovení Občianskeho súdneho poriadku.

11.3 Táto zmluva sa vyhotovuje v štyroch rovnopisoch, z ktorých kupujúci obdrží dve vyhotovenia a predávajúci dve vyhotovenia.

11.4 Zmluva podlieha zverejneniu v zmysle zákona č. 211/2000 Z. z. o slobodnom prístupe k informáciám v platnom znení.

11.5 Zmluva nadobudne platnosť dňom podpisu oboma zmluvnými stranami a účinnosť v náväznosti na doručenie výsledku správy z kontroly verejného obstarávania prijímateľovi.

 11.6 Akékoľvek zmeny tejto zmluvy je možné robiť výhradne len formou písomného a očíslovaného dodatku podpísaného oboma zmluvnými stranami. Kupujúci si vyhradzuje právo dodatky k tejto zmluve viažuce sa na cenu tovaru podľa tejto zmluvy neakceptovať.

11.7 Predávajúci nie je oprávnený postúpiť pohľadávky zo Zmluvy v zmysle § 524 a nasl. zákona č. 40/1964 Zb. Občiansky zákonník v znení neskorších predpisov (ďalej len ,,Občiansky zákonník“) bez predchádzajúceho súhlasu Kupujúceho (TSK). Právny úkon, ktorým budú postúpené pohľadávky Predávajúceho v rozpore s dohodou TSK podľa predchádzajúcej vety, bude v zmysle § 39 Občianskeho zákonníka neplatný. Súhlas TSK je zároveň platný len za podmienky, že bol na takýto úkon udelený predchádzajúci písomný súhlas predsedu TSK.

11.8 Úspešný uchádzač ako dodávateľ predmetu zákazky je povinný strpieť výkon kontroly/auditu overovania súvisiaceho s dodaním predmetu zákazky, a to kedykoľvek počas platnosti a účinnosti predmetnej Zmluvy o poskytnutí nenávratného finančného príspevku.

11.9 Zmluvné strany vyhlasujú, že si zmluvu prečítali, Zmluvu uzavreli slobodne, vážne určito a zrozumiteľne.

Súčasťou tejto zmluvy je:

* Príloha č. 1 špecifikácia predmetu zmluvy

V ......................... dňa ................... V................................. dňa ..............

............................................. .............................................

Za kupujúceho Za predávajúceho

 Príloha č. 1

**Š P E C I F I K Á C I A  P R E D M E T U  Z M L U V Y**

Automatická kupola s ovládaním na diaľku cez sieť LAN, kompatibilné montáže, ďalekohľady, snímacia technika a príslušenstvo pre rôzne druhy pozorovania a získavania špecializovaných observačných odborných a astrofotografických dát. Technika kompatibilná s ovládačmi a softvérom ASCOM.

|  |
| --- |
| **Špecifikácia predmetu zákazky** |
| **„Zvyšovanie exaktných, prírodovedných a technických kompetencií študentov stredných a vysokých škôl na slovensko-českom pomedzí“ – komplexný observačno-vývojový astronomický systém a príslušenstvo:** |
| v tom jeho súčasti: |
| A. Komplexný observačno-vývojový astronomický systém: |
| 1. **hvezdárska kupola:**
* priemer kupoly min.3,2 m (otáčajúca sa, výklopná, elektronicky ovládaná a synchrónne fungujúca s ostatnými integrovanými súčasťami systému – ďalekohľadmi a ostatnými astronomickými a optickými prístrojmi),
* materiál: sklolaminát, odolný voči poveternostným podmienkam,
* motorizované otváranie štrbiny a motorizovaný otáčavý pohyb kupoly v horizontálnom smere,
* napájanie: 220 V,
* riadiaca PC jednotka pre ovládanie kupoly, kabeláž,
* ovládače a softvér pre správnu činnosť a chod kupoly, možnosť pripojenia snímačov poveternostných podmienok.
 |
| 1. **hvezdársky ďalekohľad na paralaktickej EQ montáži**
* katadioptrický optický systém,
* priemer min. 260 mm,
* možnosť redukcie svetelnosti na f/2,2 pre fotografické účely,
* vstavaný korektor obrazových vád,
* uzamykanie polohy zrkadla,
* upínacia lišta 3” Losmandy,
* vyhľadávací ďalekohľad 8 x 50 alebo 10 x 60,
* kovová rosnica s matnou povrchovou úpravou.
* Montáž:
* nosnosť: 40 + kg
* elektronický navádzací systém GoTo,
* slot pre astrofoto štandard guiding ST-4,
* elektronická korekcia periodickej chyby PEC,
* voľba pointačnej rýchlosti a rýchlosti navádzania na objekt v rozsahu min. 0,125 – 16 x siderická rýchlosť,
* synchronizačné ASCOM ovládače pohybu kupoly s navádzaním a pohybom ďalekohľadu,
* ovládanie hlavného teleskopu a kalibrácia montáže na oblohu diaľkovo z PC pomocou EQASCOM ovládačov a softvéru.
 |
| 1. **ďalekohľad na pozorovanie slnečnej chromosféry**
* optika: refraktor, min. priemer 60 mm, slnečný tieňový hľadáčik,
* spektrálny rozsah pozorovaného svetla: čiara vodíka 656,28 nm, šírka pásma min 0,7Å,
* ďalšie špecifikácie: blokačný filter min. 1200, tlakovo ladený etalon, okulár s premenlivým zväčšením a trojnásobným rozsahom, dvojrýchlostné ostrenie, zenitový hranol s T2 závitom na uchytenie snímacej kamery, upínacia lišta pre uchytenie na hlavný ďalekohľad.
 |
| 1. **refraktor na pozorovanie Slnka**
* optika: šošovkový ďalekohľad, priemer min 130 mm, počet optických členov šošoviek sústavy refraktora min. 3, hľadáčik min. 6 x 30,
* spektrálny rozsah pozorovaného svetla: biele svetlo, tzv. kontinuum,
* ďalšie špecifikácie: prenosný ďalekohľad s montážou GoTo, slnečný filter, upínacia lišta pre uchytenie na hlavný ďalekohľad.
 |
| 1. **CCD kamera s karuselom a sadou filtrov**:
* monochromatická vedecká kamera,
* rozlíšenie min. 1500 x 1024 pixlov,
* veľkosť pixla min. 9 μm,
* vyčítacia doba max 0,7 s,
* filtrové koleso s filtrovým karuselom: počet pozícií min. 6,
* sada fotometrických CCD filtrov BVRIC 1,25”.
 |
| 1. **fotoaparát pre astronomickú fotografiu**:
* digitálna zrkadlovka formátu 24 x 36 mm, modifikovaná na priepustnosť v ďalekej červenej a blízkej infračervenej oblasti (čiara H alfa),
* objektív: Zoom min. f4/24-105mm.
 |
| B. Príslušenstvo: |
| v tom:  |
| 1. **Herschelov helioskopický hranol**
* spektrálny rozsah pozorovaného svetla: biele svetlo, tzv. kontinuum,
* upínací priemer 2” (50,8mm),
* ďalšie špecifikácie: sada šedých filtrov, zelený filter.
 |
| 1. **Sada okulárov – 5 ks**:
* okuláre s premenlivou ohniskovou vzdialenosťou ClickStop 8-24 mm (2 ks), okuláre s ohniskom 7 a 21 mm (zorné pole min. 68 stupňov, fotozávity SP54 a M43),
* okuláre s ohniskom min. 4 a max. 32 mm, zorné pole min 82 stupňov, súčasťou dodávky je binonástavec s výstupom 1,25”.
 |

Súčasťou ceny observačno-vývojového astronomického systému, jeho súčastí a príslušenstva tovaru sú náklady na výrobu, dopravu kupujúcemu, inštalácia, osadenie kupoly na pripravenú stavebnú základňu, osadenie spojazdnenie a synchronizácia všetkých dodaných komponentov (špecializované kompatibilné teleskopy., snímacie prístroje, príslušenstvo) a praktická inštruktáž k ovládaniu komplexného observačno-vývojového astronomického systému – astronomickej kupoly, ďalekohľadov a príslušenstva v reálnych denných a večerných pozorovacích podmienkach v rozsahu 8 hodín v slovenskom jazyku.